AN COIMISIÚN EORPACH An Bhruiséil,8.11.2022 COM(2022) 578 final TUARASCÁIL ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE Tuarascáil Bhliantúil 2022





maidir le cur chun feidhme Ionstraimí Gníomhaíochta Seachtraí an Aontais Eorpaigh in 2021 {SWD(2022) 353 final}



Clár Ábhar GEALLTANAIS DHOMHANDA Réamhrá an tAontas Eorpach: gníomhaí láidir domhanda An fhorbairt inbhuanaithe a chothú Tionscnaimh Fhoireann na hEorpa: freagairt do ghéarchéim dhomhanda COVID-19 Global Gateway TOSAÍOCHTAÍ DOMHANDA Forbairt Dhaonna An Comhaontú Glas Digiteáil, eolaíocht, teicneolaíocht agus nuálaíocht An fás inbhuanaithe agus poist Imirce An tsíocháin, an tslándáil agus an rialachas AN TIONCHAR DOMHANDA An Afraic Fho-Shahárach An Áise agus an tAigéan Ciúin Críocha Mheiriceá agus an Mhuir Chairib

Comharsanacht na hEorpa Méadú Tíortha agus críocha thar lear



GEALLTANAIS DHOMHANDA Réamhrá In 2021, bhí tionchar mór ag paindéim COVID-19 fós ar chaidreamh seachtrach an Aontais Eorpaigh. Trí chur chuige Fhoireann na hEorpa, chuidigh an tAontas, a Bhallstáit agus institiúidí airgeadais na hEorpa leis an gcomhrac in aghaidh COVID-19 a stiúradh ar fud an domhain, lena n‑áirítear breis agus 380 milliún dáileog vacsaíne a chomhroinnt le tíortha comhpháirtíochta. Léiríodh arís leis an bhfreagairt aontaithe sin ón Aontas inoiriúnaitheacht, solúbthacht agus cumhacht a ionstraimí gníomhaíochta seachtraí, agus luach a chomhpháirtíochtaí idirnáisiúnta. Leagtar amach sa tuarascáil seo príomhghnéithe thacaíocht airgeadais an Aontais don chomhar idirnáisiúnta agus don fhorbairt, don chabhair dhaonnúil, don bheartas eachtrach agus don mhéadú in 2021 . Bliain idirthréimhseach a bhí sa bhliain 2021, ós rud é gur tugadh isteach leis an gcreat airgeadais ilbhliantúil (CAI) 2021-2027 Ionstraim um Chomharsanacht, Forbairt agus Comhar Idirnáisiúnta – an Eoraip Dhomhanda nua, lena gcomhtháthaítear an chuid is mó de na hionstraimí maoinithe sheachtraigh atá ann cheana agus dá dtugtar buiséad tosaigh EUR 79.5 billiún. Lean an tAontas de bheith ag tacú le clár oibre fadtéarmach atá ailínithe leis na Spriocanna Forbartha Inbhuanaithe (SDGanna). Trí úsáid a bhaint as cur chuige Fhoireann na hEorpa, forbraíodh punann tionscnamh chun tionchar agus éifeachtacht ghníomhaíocht an Aontais a mhéadú chun dul i ngleic le dúshláin phráinneacha amhail neamhionannais dhomhanda atá ag dul i méid, an bhearna dhigiteach agus an éigeandáil chomhshaoil. In 2021, neartaigh an tAontas an caidreamh lena thíortha agus réigiúin teorannacha agus d’athdhearbhaigh sé a thacaíocht do pheirspictíocht Eorpach na mBalcán Thiar. Thosaigh an Coimisiún ar mhodheolaíocht athbhreithnithe um méadú a chur chun feidhme, mar a léirítear i bPacáiste 2021 an Choimisiúin maidir le méadú . Ghlac an Coimisiún Eorpach agus an tArdionadaí Clár Oibre nua don Mheánmhuir freisin chun an chomhpháirtíocht le Comharsanacht an Deiscirt a athnuachan, lena n‑áirítear plean tiomnaithe eacnamaíoch agus infheistíochta chun tacú leis an téarnamh socheacnamaíoch fadtéarmach. Ag an séú Cruinniú Mullaigh Chomhpháirtíocht an Oirthir, leagadh amach comhfhís don todhchaí agus formhuiníodh clár oibre athnuaite lena ndírítear ar théarnamh, athléimneacht agus athchóiriú, mar a leagtar amach sa togra a chuir an Coimisiún agus an tArdionadaí i láthair i mí Iúil 2021.

An 15 Aibreán 2021, chuir an tAontas agus comhaltaí Eagraíocht na Stát san Afraic, i Muir Chairib agus san Aigéan Ciúin (ESACC) inisealacha le creat comhpháirtíochta nua 20 bliain: comhaontú ‘iar-Cotonou’. Mar ullmhúchán do Chruinniú Mullaigh 2022 leis an Aontas Afracach (AA), d’oibrigh an tAontas ar an gcomhar leis an Afraic a neartú agus a dhoimhniú. Tar éis an ghabháil a rinne an Talaban san Afganastáin, d’fhógair an tAontas pacáiste tacaíochta dar luach EUR 1 bhilliún chun aghaidh a thabhairt ar riachtanais phráinneacha ar fud na tíre agus an réigiúin. Le linn Chruinniú Cheannairí an Aontais agus na hIndia an 8 Bealtaine 2021, sheol an tAontas agus an India Comhpháirtíocht Nascachta chuimsitheach. Thug an tAontas a bheartas maidir leis an Artach cothrom le dáta freisin. Le linn Fhóram Idirnáisiúnta um Rialachas na nAigéan 2021, chuir an tAontas moltaí i láthair maidir le hinbhuanaitheacht na n‑aigéan. Go luath in 2021, mhol an Coimisiún tionchar daonnúil an Aontais ar fud an domhain a neartú a thuilleadh agus dlús a chur le cabhair dhaonnúil a chur ar fáil trí thacú le comhpháirtithe daonnúla, trí líon na ndeontóirí a mhéadú agus trí aghaidh a thabhairt ar bhunchúiseanna na ngéarchéimeanna trí chur chuige Fhoireann na hEorpa. Is bunchloch de ghníomhaíocht sheachtrach an Aontais é an tsíocháin a chur chun cinn agus a chosaint ar fud an domhain. Is é is aidhm don tSaoráid Eorpach Síochána seachbhuiséid, a bunaíodh go luath in 2021, an tsíocháin a chaomhnú, coinbhleachtaí a chosc agus an tslándáil idirnáisiúnta a neartú. Léirigh an tAontas freisin a thiomantas don daonlathú agus do chearta an duine trí shé mhisean breathnóireachta toghchán a chur i gcrích (sa Ghaimbia, i Hondúras, sa Iaráic, sa Chosaiv, i Veiniséala, sa tSaimbia), chomh maith le misin leantacha i níos mó ná deich dtír. Ag deireadh na bliana, sheol an tUachtarán von der Leyen straitéis na Tairsí Domhanda, clár mór infheistíochta atá fréamhaithe i gClár Oibre 2030 agus i gComhaontú Pháras, chun borradh a chur faoin nascacht inbhuanaithe ar fud an domhain. An tAontas Eorpach: gníomhaí láidir domhanda Tá an tAontas fós ar cheann den bheagán gníomhaithe ag a bhfuil láithreacht dhomhanda agus bosca uirlisí beartais cuimsitheach atá in ann tacú lenár gcomhpháirtithe ar fud an domhain. Tá an tAontas agus a Bhallstáit tiomanta do chuspóirí forbartha inbhuanaithe a chur san áireamh i ngach beartas seachtrach agus i mbeartais inmheánacha a bhfuil tionchar acu ar thíortha comhpháirtíochta. Tá an beartas trádála ar cheann de na huirlisí trínar féidir leis an Aontas a ról a fheidhmiú mar ghníomhaí láidir domhanda fad is atá sé ag tabhairt tacaíochta dá chomhpháirtithe trádála. Is iad oscailteacht, inbhuanaitheacht agus treallús na trí cholún de straitéis trádála an Aontais. Leagtar amach san Athbhreithniú ar an mBeartas Trádála a glacadh in 2021 conas is féidir le trádáil, i sineirge le beartais eile, tacú leis an téarnamh eacnamaíoch agus an t‑aistriú glas agus an t‑aistriú digiteach chomh maith le domhandú níos inbhuanaithe agus níos cothroime á gcur chun cinn an tráth céanna. Tá an tAontas agus a Bhallstáit fós ar an bpríomhsholáthraí cúnaimh oifigiúil um fhorbairt (ODA) ar fud an domhain. Chuir siad EUR 70,2 billiún ar fáil in 2021 (agus EUR 67.3 billiún in 2020), is é sin 43 % de ODA domhanda agus 0,49 % d’ollioncam náisiúnta an Aontais (0,50 % in 2020) . Measann an tAontas gurb é an t‑iltaobhachas riailbhunaithe bunchloch an chaidrimh idirnáisiúnta shíochánta, agus na Náisiúin Aontaithe (NA) sa chroílár. In 2021, chuir an Coimisiún agus an tArdionadaí straitéis nua chun cinn chun rannchuidiú an Aontais leis an iltaobhachas riailbhunaithe a neartú, straitéis ina leagtar amach uaillmhianta an Aontais maidir leis an gcóras iltaobhach. Le linn 2021, thug an tAontas tacaíocht d’eagraíochtaí daonnúla i raon leathan tíortha agus réigiún atá buailte ag an ngéarchéim agus d’imscar sé oibríochtaí daonnúla i níos mó ná 80 tír. Leis an gcuid is mó de chistiú daonnúil an Aontais, tugtar aghaidh ar na riachtanais a eascraíonn as géarchéimeanna fadtéarmacha, arb í coinbhleacht den chuid is mó is cúis léi agus atá ag géarú de bharr COVID-19 agus an athraithe aeráide. Tá an tAontas, i gcomhar lena Bhallstáit, fós ar an deontóir is mó ar domhan de chúnamh daonnúil. In 2021, leithdháil an tAontas níos mó ná EUR 2.1 billiún ar chabhair dhaonnúil. Gníomhachtaíodh an Sásra Aontais um Chosaint Shibhialta 114 huaire in 2021, le haghaidh raon leathan tubaistí. D’éascaigh sé seachadadh go leor earraí de threalamh cosanta pearsanta agus leighis ríthábhachtach, lena n‑áirítear beagnach 30 milliún dáileog vacsaíne in aghaidh COVID-19. Eagraíodh thart ar 95 oibríocht aeir freisin chun saoránaigh den Aontas agus daoine atá faoi dhualgas cúraim an Aontais a aslonnú ón Afganastáin. An fhorbairt inbhuanaithe a chothú Rinne an ghéarchéim eacnamaíoch thromchúiseach a tionscnaíodh leis an bpaindéim difear don dul chun cinn maidir leis Spriocanna Forbartha Inbhuanaithe (SDGanna) a bhaint amach. Creideann an tAontas nach mór an téarnamh domhanda a bheith glas, digiteach, cuimsitheach, cóir, inbhuanaithe agus dírithe ar na ODDanna agus a bheith tiomanta todhchaí níos fearr a thógáil do chách, bunaithe ar Chlár Oibre 2030. In 2021, d’athdhírigh an tAontas cleachtadh comhordaithe airgeadais an tSeimeastair Eorpaigh ar na ODDanna agus rinne sé iad a chomhtháthú san athbhreithniú ar an gcreat um Rialáil Níos Fearr, agus mar sin léirítear iad i gceapadh beartais uile an Choimisiúin. Rinne an tAontas tuilleadh forbartha ar a ionstraimí airgeadais agus ar a sholáthar cabhrach chun gealltanais don fhorbairt inbhuanaithe a chomhlíonadh, i gcomhréir leis na Conclúidí ón gComhairle an 10 Meitheamh 2021 maidir leis an Ollstruchtúr Airgeadais Eorpach don Fhorbairt. Tar éis ghlacadh na hIonstraime um Chomharsanacht, Forbairt agus Comhar Idirnáisiúnta – an Eoraip Dhomhanda nua, tionscnaíodh an Ciste Eorpach um Fhorbairt Inbhuanaithe Plus (CEFI+). As acmhainneacht iomlán Ráthaíocht an Aontais do Ghníomhaíochtaí Seachtracha (suas le EUR 53,45 billiún), beidh beagnach EUR 40 billiún ar fáil chun an riosca infheistíochta i bhforbairt inbhuanaithe i dtíortha comhpháirtíochta a laghdú.

In 2021, ghlac agus chuir an tAontas tús le cur chun feidhme na hIonstraime um Chúnamh Réamhaontachais (IPA III), agus buiséad tosaigh EUR 14,5 billiún aige le linn 2021-2027 do na Balcáin Thiar agus don Tuirc. Tacaítear leis an bplean infheistíochta eacnamaíoch agus lena Chlár Oibre Glas do na Balcáin Thiar le EUR 9 mbilliún ó IPA III, méid lenar féidir infheistíocht bhreise EUR 20 billiún a ghiaráil sa réigiún. Chun gné inbhuanaithe chomhaontuithe trádála an Aontais a chothú, in 2021, sheol an Coimisiún athbhreithniú ar an bPlean Gníomhaíochta 15-Pointe. Áiríodh san athbhreithniú sin comhairliúchán poiblí oscailte agus staidéar comparáideach neamhspleách ar chleachtais trádála agus forbartha inbhuanaithe i gcomhaontuithe trádála tríú tíortha, comhaontuithe inar dearbhaíodh go bhfuil an tAontas ar thús cadhnaíochta maidir le hinbhuanaitheacht a chur chun cinn trí chomhaontuithe trádála. Tionscnaimh Fhoireann na hEorpa: freagairt do ghéarchéim dhomhanda COVID-19 Faoi dheireadh 2021, d’eisíoc an tAontas agus a Bhallstáit EUR 47.7 billiún de thacaíocht airgeadais le níos mó ná 140 tír chomhpháirtíochta chun aghaidh a thabhairt ar iarmhairtí phaindéim COVID-19. Chuidigh sé sin le haghaidh a thabhairt ar riachtanais dhaonnúla, le córais sláinte, uisce agus sláintíochta a fheabhsú agus le hiarmhairtí socheacnamaíocha na paindéime a mhaolú. Faoi dheireadh 2021, bhí EUR 53.7 billiún sa phacáiste tacaíochta iomlán Fhoireann na hEorpa a gealladh. Tá rochtain chothrom ar vacsaíniú ríthábhachtach chun COVID-19 a shárú ar fud an domhain. Ní hamháin go bhfuair an tAontas líon leordhóthanach dáileog vacsaíne do Bhallstáit uile an Aontais ach chomh maith leis sin, rinne sé níos mó ná 1.7 billiún dáileog a easpórtáil go 165 thír chomhpháirtíochta nó a chomhroinnt leo. Bhí ról ceannasach ag an Aontas agus ag na Ballstáit maidir le Saoráid COVAX a bhunú, an t‑aon tionscnamh domhanda lena dtacaítear le dáileadh cothrom vacsaíní agus ranníoc siad os cionn EUR 3 bhilliún leis an tsaoráid sin. Faoi dheireadh 2021, ba iad an tAontas agus a Bhallstáit an deontóir vacsaíní COVID-19 is mó ar domhan. Tá EUR 1 bhilliún geallta le haghaidh thionscnamh Fhoireann na hEorpa a thacaíonn le monaraíocht áitiúil agus réigiúnach agus rochtain ar vacsaíní, ar chógais agus ar theicneolaíochtaí sláinte san Afraic, don Afraic. Neartaigh an tAontas an comhar idirnáisiúnta in aghaidh na paindéime le linn 2021, lena n‑áirítear tríd an tionscnamh maidir leis an Luasaire um Rochtain ar Uirlisí COVID-19 (ACT-A) agus Cruinniú Mullaigh Domhanda Sláinte G20+, inar shínigh na ceannairí Dearbhú na Róimhe maidir le hullmhú do phaindéimí a bheidh ann amach anseo agus maidir lena gcosc. Global Gateway I mí na Nollag, sheol an tAontas straitéis nua dar teideal Global Gateway , chun infheistíocht dar luach suas le EUR 300 billiún a shlógadh le linn 2021-2027. I gcomhréir le huaillmhianta geopholaitiúla an Aontais agus lena thiomantas do Chlár Oibre 2030, tá sé d’aidhm ag an straitéis Global Gateway borradh a chur faoi naisc chliste, ghlana agus shlána i gcúrsaí digiteacha, fuinnimh agus iompair, agus córais sláinte, oideachais agus taighde a neartú ar fud an domhain chun taca a chur faoi théarnamh domhanda marthanach fad agus atá luachanna uilíocha, ardchaighdeáin, dea-rialachas agus trédhearcacht á gcur chun cinn. Trí chur chuige Fhoireann na hEorpa, le Global Gateway tugtar le chéile acmhainní ó bhuiséad an Aontais, ó na Ballstáit, ó institiúidí airgeadais Eorpacha agus ó institiúidí airgeadais náisiúnta don fhorbairt agus féachtar leis go gníomhach le maoiniú agus saineolas na hearnála príobháidí a shlógadh chun tacú le rochtain ar mhaoiniú inbhuanaithe. TOSAÍOCHTAÍ DOMHANDA Forbairt Dhaonna In 2021, lean paindéim COVID-19 de bheith ag cur isteach ar shochaithe ar bhealaí éagsúla agus mar thoradh air sin tá neamhionannais ag dul i méid. Rinne an tAontas a chomhar le tionscnaimh dhomhanda maidir leis an tsláinte, leis an oideachas, leis an óige agus leis an gcomhionannas inscne a neartú agus a oiriúnú agus an tráth céanna rinneadh tacaíocht an Aontais a atreorú chuig tíortha comhpháirtíochta chun tionchar COVID-19 ar fhorbairt dhaonna a mhaolú. Chomh maith le tacaíocht a thabhairt do Shaoráid COVAX, lean an tAontas de thacaíocht a thabhairt do chroí-obair GAVI maidir le córais imdhíonta a thógáil agus don Chiste Domhanda chun SEIF, Eitinn agus Maláire a chomhrac, chun damáiste na paindéime d’idirghabhálacha tarrthála atá dírithe ar na galair mharfacha sin a theorannú. Ós rud é gur lean an phaindéim de bheith ag cur isteach ar an oideachas, chinn an Coimisiún an maoiniú don tosaíocht sin a mhéadú go 10 % ar a laghad de bhuiséad iomlán na gcomhpháirtíochtaí idirnáisiúnta le haghaidh 2021-2027. In 2021, mhéadaigh an tAontas a ranníocaíocht leis an gComhpháirtíocht Dhomhanda um Oideachas faoi bheagnach 50 %, go EUR 700 milliún go dtí 2027, rud a chuidigh le 175 mhilliún buachaill agus cailín foghlaim agus le 88 milliún páiste sa bhreis air sin dul go dtí an scoil. Tháinig méadú ar mhaoiniú faoi chlár Erasmus+ freisin, lena n‑áirítear borradh 3.5 uair don Afraic fho-Shahárach le linn 2021-2027. Léiríodh le cur chun feidhme Phlean Gníomhaíochta III maidir le hInscne (GAP III) go bhfuil an tAontas tiomanta tosaíocht a thabhairt don chomhionannas inscne agus do chumhachtú na mban agus na gcailíní. Gheall an tAontas go n‑áiritheoidh sé go mbeadh comhionannas inscne agus cumhachtú na mban agus na gcailíní ina phríomhchuspóir nó ina phríomhchuspóir ag 85 % de na gníomhaíochtaí seachtracha nua faoi 2025 ar a laghad – tá an figiúr sin ag 70 % cheana. Ina theannta sin, d’fheabhsaigh an tAontas rannpháirtíocht na hóige in iarrachtaí téarnaimh trí Chomhairleoirí Speisialta don Óige a bhunú ar an leibhéal domhanda agus i roinnt tíortha comhpháirtíochta (amhail an tSiombáib agus an Nigéir) chun guth a thabhairt do dhaoine óga maidir le beartais agus gníomhaíocht an Aontais. An Comhaontú Glas In 2021, lean an tAontas de bheith ina cheannaire domhanda maidir le dul i ngleic le dúshláin an athraithe aeráide agus an chomhshaoil, agus é ar thús cadhnaíochta sna hiarrachtaí idirnáisiúnta chun forbairt inbhuanaithe agus chuimsitheach a chur chun cinn i gcomhréir leis an gComhaontú Glas don Eoraip. Leag an tAontas sprioc uaillmhianach caiteachais síos, is é sin 30 % de bhuiséad na hEorpa Domhanda in 2021-2027 chun rannchuidiú le cuspóirí aeráide, agus EUR 4 bhilliún curtha leis tar éis aitheasc an Uachtaráin Von Der Leyen ar Staid an Aontais.

I gConclúidí ón gComhairle an 25 Eanáir 2021 maidir leis an taidhleoireacht aeráide agus fuinnimh , cuireadh i bhfios go láidir gur cheart do thaidhleoireacht fuinnimh an Aontais dlús a chur leis an aistriú fuinnimh domhanda agus éifeachtúlacht fuinnimh agus teicneolaíochtaí in-athnuaite a chur chun cinn. D’iarr an tAontas freisin go gcuirfí deireadh de réir a chéile le gual i dtáirgeadh fuinnimh ar fud an domhain agus go seolfaí tionscnaimh idirnáisiúnta chun astaíochtaí meatáin a laghdú. I mí Feabhra 2021, ghlac an Coimisiún straitéis nua maidir le hOiriúnú don Athrú Aeráide lena méadaítear uaillmhian an Aontais maidir le hoiriúnú le tíortha comhpháirtíochta. I bhfianaise an mhéid sin, chuir an tAontas go mór le rath Chomhdháil COP26 2021 maidir leis an Aeráid i nGlaschú, trí thacaíocht ón Aontas don Chomhpháirtíocht um Aistriú Cóir leis an Afraic Theas agus ranníocaíocht EUR 1 bhilliún leis an ngealltanas airgeadais Domhanda Foraoise. Faoi dheireadh 2021, rannchuidigh gníomhaíochtaí a fuair tacaíocht ón Aontas i dtíortha comhpháirtíochta le hacmhainneacht nua fuinnimh in-athnuaite 18 GW agus le os cionn 22 mhilliún duine chun rochtain a fháil ar sheirbhísí fuinnimh inbhuanaithe. Ghlac comhpháirtithe na mBalcán Thiar plean gníomhaíochta uaillmhianach chun an Clár Oibre Glas do na Balcáin Thiar a chur chun feidhme, i gcomhréir leis an gComhaontú Glas don Eoraip. In 2021, glacadh an Ionstraim Eorpach nua um Chomhar Idirnáisiúnta maidir le Sábháilteacht Núicléach le buiséad EUR 300 milliún le haghaidh 2021-2027 chun sábháilteacht núicléach a chur chun cinn ar fud an domhain. In 2021, leithdháil an tAontas EUR 75 mhilliún de bhuiséad le haghaidh cabhair dhaonnúil ar ullmhacht do thubaistí, lena n‑áirítear tionchair a d’fhéadfadh a bheith ag an athrú aeráide. Sa Teachtaireacht maidir le Gníomhaíocht Dhaonnúil, a foilsíodh i mí an Mhárta 2021, féachtar le dlús a chur le gníomhaíochtaí an Aontais lena dtugtar aghaidh ar thionchair dhaonnúla an athraithe aeráide agus an díghrádaithe comhshaoil agus lena bpríomhshruthaítear ullmhacht do thubaistí a thuilleadh i ngníomhaíochtaí daonnúla uile arna gcistiú ag an Aontas. In 2021, rannchuidigh an tAontas freisin le rath na gCruinnithe Mullaigh maidir le Córais Bhia na Náisiún Aontaithe agus maidir le Cothú le haghaidh Fáis i dTóiceo (N4G). Ag N4G, gheall an tAontas EUR 2.5 billiún le haghaidh 2021-2024 (EUR 1.4 billiún le haghaidh forbartha agus EUR 1.1 billiún le haghaidh cabhair dhaonnúil) chun aghaidh a thabhairt ar an míchothú. Thairis sin, gheall an tAontas EUR 140 milliún in 2021 chun tacú leis an nGrúpa Comhairleach um Thaighde Idirnáisiúnta Talmhaíochta, an líonra domhanda is mó maidir le taighde talmhaíochta le haghaidh forbartha. Ba bhliain thábhachtach don bhithéagsúlacht í 2021 freisin, bliain inar tugadh gealltanas cistí seachtracha a dhúbailt agus inar seoladh NaturAfrica, tionscnamh a bhfuil sé d’aidhm aige an bhithéagsúlacht a chosaint agus slite beatha a fheabhsú an tráth céanna. Forbraíodh cláir tíre chun tacú le Tionscnamh an Bhalla Mhóir Ghlais san Afraic. Sheol an tAontas a Chomhpháirtíochtaí Foraoise ag Comhdháil COP26 freisin. Chun bainistiú inbhuanaithe comhtháite uisce a chur chun cinn, d’fhorbair an tAontas tionscnaimh Fhoireann na hEorpa maidir le bainistiú trasteorann uisce don Afraic agus maidir le huisce, fuinneamh agus aeráid san Áise Láir. Tá an tAontas tiomanta do chomhar idirnáisiúnta a shaothrú maidir le tomhaltas agus táirgeadh inbhuanaithe, lena n‑áirítear an geilleagar ciorclach. Lean sé de ‘SWITCH to Green’ a chur chun feidhme, tionscnamh suaitheanta de chuid an Aontais. Digiteáil, eolaíocht, teicneolaíocht agus nuálaíocht In 2021, shainigh an tAontas a chuspóirí beartais don Global Gateway Digiteach. Chun cur chuige Fhoireann na hEorpa a chothú, bunaíodh meitheal faoin mol domhanda Digitiú don Fhorbairt (D4D). Feidhmíonn an mol trí bhrainsí réigiúnacha chun comhpháirtíochtaí digiteacha a bhunú agus borradh a chur faoi infheistíochtaí comhpháirteacha. Seoladh Brainse Mheiriceá Laidinigh agus Mhuir Chairib an 14 Nollaig 2021. I mí an Mheithimh 2021, rinne clár BELLA de chuid an Aontais ceiliúradh ar chur i gcrích cábla snáthoptaice lena nasctar an tAontas agus Meiriceá Laidineach agus Muir Chairib chun naisc shlána sonraí ardacmhainne a sholáthar do bhreis agus 12 000 institiúid oideachais agus taighde sa dá réigiún. In 2021 tháinig méadú ar infheictheacht chláir spáis an Aontais, lena n‑áirítear an ról lárnach atá acu san aistriú glas. Trí shaoráidí cúnaimh theicniúil atá tiomnaithe don spás agus do bhreathnóireacht na Cruinne, neartóidh siad an úsáid a bhaintear as teicneolaíochtaí spáis chun tacú le tíortha comhpháirtíochta agus le beartais an Aontais. In 2021 freisin seoladh clár ACC-AE dar luach EUR 60 milliún chun cumas taighde agus nuálaíochta a neartú i dtíortha san Afraic, i Muir Chairib agus san Aigéan Ciúin (ACC). I mí Dheireadh Fómhair 2021, sheol an tAontas Clár Oibre Glas na mBalcán Thiar don Nuálaíocht, don Taighde, don Oideachas, don Chultúr, don Óige agus don Spórt. An fás inbhuanaithe agus poist Le linn 2021, ghníomhaigh an tAontas chun an timpeallacht ghnó agus infheistíochta a fheabhsú, cuimsiú airgeadais agus rochtain ar sheirbhísí airgeadais a mhéadú, agus trádáil agus éascú trádála ar mhaithe le forbairt inbhuanaithe agus slabhraí luacha inbhuanaithe a chur chun cinn. Chuir sé obair chuibhiúil chun cinn trí inbhuanaitheacht shóisialta, saothair agus chomhshaoil a fheabhsú, trí neamhionannas inscne agus bacainní ar chumhachtú eacnamaíoch na mban agus na hóige a shárú agus trí fheabhas a chur ar bheartais agus ar chórais ghairmoiliúna agus oideachais. Gealladh EUR 3 mhilliún chun síneadh a chur le saoráid saineolaithe an Aontais um fhostaíocht, saothar agus cosaint shóisialta (SOCIEUX+) lena soláthraítear cúnamh teicniúil gearrthéarmach idir piaraí ar fáil do thíortha na mBalcán Thiar.

Seoladh tionscnamh Fhoireann na hEorpa chun cuidiú le gnólachtaí óga agus fiontraithe óga san Afraic aghaidh a thabhairt ar dhúshlán na rochtana ar mhaoiniú meántéarmach agus fadtéarmach. Tá sé d’aidhm ag treoirthionscadal dar luach EUR 15 mhilliún in 11 thír san Afraic soláthar oiliúna scileanna a ailíniú le deiseanna agus riachtanais na gclár infheistíochta. Deimhníodh i dTuarascáil 2021 ar Dhul Chun Cinn maidir le Cúnamh don Trádáil, a foilsíodh i mí Dheireadh Fómhair, gurb é an tAontas agus a Bhallstáit príomhdheontóirí (38 %) na cabhrach domhanda don trádáil. Imirce In 2021, díríodh ar chur chun feidhme na gné seachtraí de Comhaontú nua AE maidir le hImirce agus Tearmann, arna spreagadh ag imeachtaí san Afganastáin agus sa Bhealarúis agus ag treocht ar ábhar imní í maidir le sreafaí imirce a úsáid ar mhaithe le tionchar polaitiúil. Díríodh aird freisin ar shreabha imirce neamhrialta agus neamhshábháilte agus staideanna an easáitithe éigeantais leanúnacha i gComharsanacht an Aontais, san Afraic Fho-Shahárach, san Áise, sa Mheánoirthear agus i gCríocha Mheiriceá. Le linn 2021, thug Ciste Iontaobhais Réigiúnach an Aontais Eorpaigh mar Fhreagairt ar an ngéarchéim sa tSiria aghaidh ar riachtanais ríthábhachtacha na ndídeanaithe ón tSiria agus na bpobal óstach i dtíortha comharsanachta, a shroich níos mó ná 8.4 milliún duine. Comhaontaíodh pacáiste tacaíochta straitéiseach dar luach EUR 5.7 billiún do dhídeanaithe agus do phobail óstacha sa Tuirc, san Iordáin, sa Liobáin, san Iaráic agus sa tSiria le haghaidh na tréimhse 2020-2024. Chun freastal ar riachtanais san Afraic Thuaidh a maoiníodh roimhe seo faoi Chiste Iontaobhais Éigeandála an Aontais Eorpaigh don Afraic, glacadh bearta arbh fhiú EUR 165 mhilliún iad faoin Ionstraim um Chomharsanacht, Forbairt agus Comhar Idirnáisiúnta‑an Eoraip Dhomhanda, fad agus a bhí clár iltíre nua maidir leis an imirce á fhorbairt. San Afraic Fho-Shahárach, glacadh bearta dar luach EUR 234 mhilliún faoin gclár ilbhliantúil táscach réigiúnach chun aghaidh a thabhairt, i gcomhpháirtíocht le UNHCR, ar na dúshláin a bhaineann leis an easáitiú éigeantach sa réigiún agus chun leanúint, leis an Eagraíocht Idirnáisiúnta um Imirce, de chur chun feidhme an Tionscnaimh Chomhpháirtigh um Chosaint agus Athimeascadh Imirceach. Sna Balcáin Thiar, tháinig deireadh leis an dara céim den tacaíocht réigiúnach do bhainistiú imirce atá íogair ó thaobh cosanta de i mí na Nollag 2021, rud a chuir leis an acmhainneacht i ngach réimse den bhainistiú imirce. San Áise, glacadh pacáiste de bhearta speisialta le haghaidh easáitiú réigiúnach na hAfganastáine (EUR 79 milliún) ag deireadh 2021, chomh maith le gníomhaíocht (EUR 75 mhilliún) lena dtacaítear leis an Iaráic cuidiú lena daoine easáitithe ina dtír féin agus leis na dídeanaithe ón tSiria atá á n‑óstáil ar a críoch. An tsíocháin, an tslándáil agus an rialachas In 2021, sheol an tAontas a thionscnamh ‘Foireann na hEorpa ar son an Daonlathais’ chun comhordú níos fearr a dhéanamh ar thacaíocht don smacht reachta, don chuntasacht agus do thionscadail rialachais i dtíortha comhpháirtíochta ar fud an domhain. I mí na Nollag 2021, d’fhreastail an tUachtarán von der Leyen ar an gcéad Chruinniú Mullaigh um an Daonlathas agus d’fhógair sí clár nua de chuid an Choimisiúin ‘An Eoraip Dhomhanda: Cearta an Duine agus an Daonlathas’. Tá rannpháirtíocht an Aontais le heagraíochtaí na sochaí sibhialta fós láidir. Leis an gClár Téamach nua maidir leis tSochaí Shibhialta faoin Ionstraim um Chomharsanacht, Forbairt agus Comhar Idirnáisiúnta – an Eoraip Dhomhanda, ar fiú EUR 1.5 billiún é, cuirfear timpeallacht chumasúcháin chun cinn d’eagraíochtaí na sochaí sibhialta. Ina theannta sin, is féidir le gníomhaithe neamhrialtasacha i dtíortha comhpháirtíochta an mhéadaithe sna Balcáin Thiar agus sa Tuirc leas a bhaint as an tSaoráid nua don tSochaí Shibhialta agus as clár na Meán faoi IPA III ag a bhfuil cistiú iomlán EUR 218 milliún le haghaidh na tréimhse 2021-2023. Leanann an rialachas, an tsíocháin agus an tslándáil de bheith ina ngnéithe tábhachtacha de na doiciméid chomhpháirteacha ina leagtar amach tosaíochtaí polaitiúla idir an tAontas agus formhór thíortha Bheartas Comharsanachta na hEorpa agus thíortha an mhéadaithe. Lean IPA III de thacaíocht a thabhairt do na breithiúna agus don phobal forfheidhmithe dlí chun dlús a chur leis an gcomhrac in aghaidh na coireachta eagraithe. Nuair a glacadh an tSaoráid Eorpach Síochána i mí an Mhárta 2021, cuireadh deiseanna nua ar fáil chun tacú, inter alia, le cumais mhíleata agus chosanta na dtíortha comhpháirtíochta. Is é an aidhm atá ann athléimneacht intíre agus síocháin a chur chun cinn agus feabhas a chur ar acmhainneacht agus ar idir-inoibritheacht na bhfórsaí armtha chun rannchuidiú le misin agus oibríochtaí míleata an Chomhbheartais Slándála agus Cosanta. AN TIONCHAR DOMHANDA An Afraic Fho-Shahárach Le linn 2021, le hidirphlé tábhachtach polaitiúil agus beartais réitíodh an bealach do Chruinniú Mullaigh 2022 leis an Aontas Afracach (AA). Tháinig airí gnóthaí eachtracha de chuid an Aontais Eorpaigh agus an Aontais Afracaigh le chéile in Kigali i mí Dheireadh Fómhair 2021 sa chruinniú inar leagadh amach ceithre phríomhréimse tosaíochta: freagairt chomhpháirteach neartaithe ar COVID-19; straitéisí chun dlús a chur leis an téarnamh iar-COVID-19, leis an aistriú glas agus leis an aistriú digiteach; síocháin, slándáil agus rialachas; agus imirce agus soghluaisteacht. I mí an Mheithimh 2021, rinne an tAontas Afracach agus an Coimisiún Eorpach an ceathrú comhdháil aireachta talmhaíochta idir an tAontas Afracach agus an tAontas Eorpach a chomh-óstáil. Ar an 16 Aibreán, d’fhormhuinigh an Chomhairle straitéis chomhtháite nua de chuid an Aontais maidir leis an tSaileil agus cur chuige níos cuimsithí aici atá dírithe ar an rialachas, an fhorbairt agus an chuntasacht fhrithpháirteach a neartú. Glacadh straitéis nua do Chorn na hAfraice an 10 Bealtaine chun caidreamh straitéiseach an Aontais leis an réigiún a dhoimhniú.

In 2021, chuir an tAontas tuairim is EUR 730 milliún de chabhair dhaonnúil ar fáil sa réigiún, inar díríodh ar an tslándáil bia, ar an bhfreagairt ar COVID-19, ar chosc agus ar ullmhacht maidir le tubaistí, agus ar thacaíocht bhunúsach a chur ar fáil do dhaoine easáitithe agus do phobail atá thíos le coinbhleacht. Leithdháileadh EUR 85.5 milliún ar an ngéarchéim san Aetóip agus EUR 81.3 milliún chun aghaidh a thabhairt ar iarmhairtí na coinbhleachta sa tSúdáin Theas. In 2021, glacadh 44 chlár ilbhliantúla tháscacha le comhpháirtithe na hAfraice le haghaidh na tréimhse 2021-2027. Is é EUR 29,18 billiún an buiséad tosaigh iomlán a leithdháil an Ionstraim um Chomharsanacht, Forbairt agus Comhar Idirnáisiúnta – an Eoraip Dhomhanda ar an Afraic Fho-Shahárach, lena n‑áirítear clár réigiúnach EUR 10,2 billiún, a fhreagróidh do thosaíochtaí ilnáisiúnta. An Áise agus an tAigéan Ciúin In 2021 seoladh creat beartais nua an Aontais le haghaidh an réigiúin. Bhí níos mó rannpháirtíochta i straitéis an Aontais maidir le comhar sa réigiún Ind-Chiúin-Aigéanach. Tionóladh an 13ú Cruinniú Mullaigh idir an Áise agus an Eoraip go fíorúil an 25-26 Samhain 2021, faoin téama ‘An Iltaobhachas a Neartú ar mhaithe leis an bhFás Coiteann’. Ag Cruinniú Mullaigh idir an tAontas agus an tSeapáin, síníodh comhaontas glas chun an comhshaol a chosaint, an t‑athrú aeráide a chomhrac agus fás glas a bhaint amach. Sa Bhanglaidéis, lean an tAontas dá rannpháirtíocht maidir leis an dúshlán daonnúil a d’eascair as géarchéim Rohingya. Tionscnamh de chuid Fhoireann na hEorpa, a seoladh ag Comhdháil COP26 i mí na Samhna 2021, Comhaontas Glas Gorm don Aigéan Ciúin agus do Thíomór Thoir, cuireann sé chun cinn sochaithe comhionanna, bunluachanna, forbairt an duine agus síocháin agus slándáil ar fud 18 dtír chomhpháirtíochta agus tíortha agus críocha thar lear. Sna Conclúidí ón gComhairle maidir leis an Afganastáin a glacadh i mí Mheán Fómhair 2021, leagadh síos tagarmharcanna le haghaidh rannpháirtíocht le húdaráis an Talaban, lena n‑iarrtar rochtain dhaonnúil, pasáiste sábháilte, agus urraim do chearta an duine – go háirithe i dtaca le cearta na mban agus na gcailíní, agus na mionlaigh, gealltanais frithsceimhlitheoireachta agus rialachas cuimsitheach. In 2021 freisin, cuireadh tús leis an gComhpháirtíocht idir an tAontas agus an Chomhairle na Murascaille um Chomhar. Críocha Mheiriceá agus an Mhuir Chairib Cuireadh dlús leis an gcaidreamh idir an tAontas agus an réigiún in 2021. Ghlac Uachtarán na Comhairle Eorpaí páirt i gCruinniú Mullaigh Chomhphobal Stáit Mhuir Chairib agus Mheiriceá Laidinigh (CELAC). An 2 Nollaig 2021, tháinig ceannairí an Aontais agus ceannairí Mheiriceá Laidinigh agus Mhuir Chairib le chéile, agus iad ag tosú arís ar idirphlé déréigiúnach ardleibhéil tar éis briseadh sé bliana. Deimhníodh leis an bplé clár oibre coiteann atá dírithe ar théarnamh inbhuanaithe, digiteach agus cuimsitheach ón bpaindéim. Rinneadh dul chun cinn maidir le Comhaontú Comhlachais Mheiriceá Láir a dhaingniú, agus leanadh den obair le Mercosur agus leis an tSile maidir le comhaontuithe comhlachais an Aontais a thabhairt i gcrích, agus le Meicsiceo maidir leis an gComhaontú Domhanda a nuachóiriú. Rinne an tAontas a chóras smachtbhannaí in aghaidh Nicearagua a athnuachan agus a threisiú mar fhreagairt ar an gcos ar bolg pholaitiúil agus ar an gcalaois toghcháin. Lean an tAontas de bheith ag tacú le cosaint agus lánpháirtiú imirceach agus dídeanaithe ó Veiniséala, lena n‑áirítear chuig a dtír óstach. In 2021, shlóg an tAontas EUR 17 milliún chun neamhdheimhneacht an tsoláthair bia i Háítí a mhaolú agus chun íospartaigh an fhoréigin a chosaint. Rinne an tAontas infheistíocht freisin in ullmhacht do thubaistí agus chuir sé maoiniú éigeandála ar fáil go pras tar éis an chreatha talún a tharla an 14 Lúnasa. Comharsanacht na hEorpa Le linn 2021, lean an tAontas dá chaidreamh le comhpháirtithe an oirthir a fhorbairt go déthaobhach agus go réigiúnach faoi chuimsiú Bheartas Comharsanachta na hEorpa agus Chomhpháirtíocht an Oirthir. Choinnigh an tAontas idirphlé gníomhach ar bun ar an leibhéal polaitiúil is airde, lena n‑áirítear cruinniú mullaigh i gCív i mí Dheireadh Fómhair. Formhuiníodh clár oibre nua do Chomhpháirtíocht an Oirthir ag an gCruinniú Mullaigh Comhpháirtíochta i mí na Nollag 2021. Is fiú EUR 2.3 billiún an plean eacnamaíoch agus infheistíochta a ghabhann leis agus tá sé d’aidhm leis infheistíochtaí breise suas le EUR 17 mbilliún a ghiaráil.